CELEX: 32009D0737
Language: mt
Date: 2009-10-05 00:00:00
Title: 2009/737/KE: Deċiżjoni tal-Kummissjoni tal- 5 ta' Ottubru 2009 li ttemm il-proċedura ta' eżami fir-rigward tal-miżuri imposti mir-Repubblika tal-Lvant tal-Urugwaj li jaffettwaw l-importazzjoni u l-bejgħ tal-whisky fl-Urugwaj

6.10.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 262/52
            
         DEĊIŻJONI TAL-KUMMISSJONI
   tal-5 ta' Ottubru 2009
   li ttemm il-proċedura ta' eżami fir-rigward tal-miżuri imposti mir-Repubblika tal-Lvant tal-Urugwaj li jaffettwaw l-importazzjoni u l-bejgħ tal-whisky fl-Urugwaj
   (2009/737/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 3286/94 tat-22 ta' Diċembru 1994 li jistabbilixxi l-proċeduri tal-Komunità fil-qasam ta' politika kummerċjali komuni sabiex jiżgura l-eżerċizzju tad-drittijiet tal-Komunità skont ir-regoli internazzjonali tal-kummerċ, b'mod partikolari dawk stabbiliti taħt l-awspiċji tal-Organizzazzjoni Dinjija tal-Kummerċ (1), u b'mod partikolari l-Artikolu 11(1) tiegħu,
   Billi:
   A.   SFOND PROĊEDURALI
   
   
               (1)
            
            
               Fit-2 ta' Settembru 2004, l-SWA (Scotch Whisky Association) għamlet ilment skont l-Artikolu 4 tar-Regolament (KE) Nru 3286/94 (minn hawn 'il quddiem, “ir-Regolament”) f'isem il-membri tagħha li jirrappreżentaw l-industrija tal-whisky Skoċċiż.
            
         
               (2)
            
            
               L-ilmentatur allega li l-bejgħ Komunitarju tal-whisky Skoċċiż fir-Repubblika tal-Lvant tal-Urugwaj kien imxekkel minn bosta ostakli għall-kummerċ skont it-tifsira tal-Artikolu 2(1) tar-Regolament. Ix-xkiel allegat għall-kummerċ kien kollu marbut direttament mat-taxxi tas-sisa IMESI fl-Urugwaj (IMESI – Impuesto Especifico Interno), u fiex jikkonsistu:
               
                           (a)
                        
                        
                           l-esklużjoni tal-whisky immaturat għal tliet snin jew iktar mill-iktar kategorija baxxa tat-tassazzjoni;
                        
                     
                           (b)
                        
                        
                           nuqqas ta' trasparenza u prevedibbiltà tas-sistema IMESI;
                        
                     
                           (c)
                        
                        
                           ir-rekwiżit tat-twaħħil ta' strixxi fuq il-whisky impurtat;
                        
                     
                           (d)
                        
                        
                           rekwiżit biex it-taxxi fuq l-importazzjonijiet jitħallsu bil-quddiem.
                        
                     
         
               (3)
            
            
               L-ilmentatur sostna wkoll li dawn il-prattiki kienu qed joħolqu effetti kummerċjali negattivi fl-ambitu tat-tifsira tal-Artikolu 2(4) tar-Regolament.
            
         
               (4)
            
            
               Għalhekk, il-Kummissjoni ddeċidiet, wara konsultazzjoni mal-Kumitat Konsultattiv stabbilit mir-Regolament, li kien hemm biżżejjed evidenza li tiġġustifika l-ftuħ ta' proċedura ta' eżami sabiex jitqiesu l-kwistjonijiet legali u fattwali involuti. Għaldaqstant, infetħet proċedura ta’ eżami fit-23 ta’ Ottubru 2004 (2).
            
         B.   IS-SEJBIET TAL-PROĊEDURA TA’ EŻAMI
   
   
               (5)
            
            
               Matul il-proċedura tal-investigazzjoni, l-awtoritajiet tal-Urugwaj esprimew li kienu lesti jeżaminaw il-possibilità li tinstab soluzzjoni sodisfaċenti għal kulħadd. Is-servizzi tal-Kummissjoni qablu li jiddiskutu l-mezzi possibbli biex jiġu indirizzati l-kwistjonijiet imqajma mill-Ilmentatur. Fuq il-bażi tad-diskussjoni, l-awtoritajiet tal-Urugwaj ipproponew li l-każ jiġi riżolt abbażi tal-elementi li ġejjin:
               
                           (a)
                        
                        
                           b'rispons għall-ewwel prassi tal-awtoritajiet tal-Urugwaj li tikkonsisti fl-esklużjoni mill-iktar kategorija baxxa tat-taxxa l-whisky kollu mmaturat għal iktar minn tliet snin (u r-regolamenti tal-UE jirrikjedu li l-whisky jiġi mmaturat għal mill-inqas tliet (3) snin), l-Urugwaj ippropona li jirtira dan ir-rekwiżit b'effett mill-1 ta' Lulju 2005;
                        
                     
                           (b)
                        
                        
                           fir-rigward tar-rekwiżit diskriminatorju li jitwaħħlu strixxi fuq il-fliexken tal-whisky impurtat, l-Urugwaj ikkommetta ruħu li jemenda r-regolamenti sat-30 ta' Ġunju 2005, bi dħul fis-seħħ qabel 90 jum;
                        
                     
                           (c)
                        
                        
                           it-tielet, l-SWA kienet saħqet ukoll li l-arranġamenti interni tat-taxxa tal-Urugwaj għall-ispirti kienu kontra l-GATT billi ma kinux amministrati b'mod uniformi, imparzjali u raġonevoli. L-awtoritajiet tal-Urugwaj ipproponew li jippromwovu bidla fl-istruttura tat-taxxa tas-sisa IMESI biex jagħmluha “konformi mas-sistemi tat-taxxa l-aktar normal fil-livell internazzjonali” qabel l-2006;
                        
                     
                           (d)
                        
                        
                           dwar ir-raba' aspett, jiġifieri r-rekwiżit li titħallas minn qabel it-taxxa fuq l-importazzjoni b'rata ta' 80 % tal-valur doganali tal-oġġetti, qbilna li l-Urugwaj tista' żżomm is-sistema tagħha ta' ħlas minn qabel tat-taxxa IMESI sabiex tipprevjeni l-każijiet tal-evażjoni tat-taxxa.
                        
                     
         C.   ŻVILUPPI WARA TMIEM L-INVESTIGAZZJONI
   
   
               (6)
            
            
               L-ewwel żewġ passi ppjanati mill-awtoritajiet tal-Urugwaj ġew implimentati fl-iskadenzi miftiehma, iżda l-bidla tal-istruttura tal-IMESI ma ġietx implimentata qabel l-2007, meta, bid-Digriet Nru 520/2007 tas-27 ta' Diċembru 2007, l-Urugwaj introduċiet leġiżlazzjoni ġdida għat-taxxi tas-sisa tagħha.
            
         
               (7)
            
            
               Kmieni fl-2008, il-Kummissjoni talbet lill-Urugwaj biex jagħti għadd ta' kjarifiki fir-rigward tar-reviżjonijiet tal-istruttura tat-taxxa interna speċifika, li ngħataw f'Mejju 2009. Il-kjarifiki mogħtija mill-gvern tal-Urugwaj ikkonfermaw li s-sistema tal-Urugwaj qed taħdem b'mod konsistenti mal-obbligi relevanti tal-Organizzazzjoni Dinjija tal-Kummerċ u mal-impenji li ħa l-Urugwaj fir-riżoluzzjoni.
            
         D.   KONKLUŻJONI U RAKKOMANDAZZJONIJIET
   
   
               (8)
            
            
               Fid-dawl tal-analiżi ta' hawn fuq, huwa meqjus li l-proċedura ta' eżami wasslet għal qagħda sodisfaċenti fir-rigward tal-ostakli għall-kummerċ kif kienu allegati fl-ilment imressaq minn SWA. Il-proċedura ta’ eżami għalhekk għandha tintemm skont l-Artikolu 11(1) tar-Regolament.
            
         
               (9)
            
            
               Il-Kumitat Konsultattiv ġie kkonsultat dwar il-miżuri ppreveduti f’din id-Deċiżjoni,
            
         IDDEĊIDIET KIF ĠEJ:
   Artikolu Uniku
   Il-proċedura ta' eżami fir-rigward tal-miżuri imposti mir-Repubblika tal-Lvant tal-Urugwaj li jaffettwaw l-importazzjoni u l-bejgħ tal-whisky fl-Urugwaj, hija b'dan itterminata.
   
      Magħmul fi Brussell, il-5 ta’ Ottubru 2009.
      
         
            Għall-Kummissjoni
         
         Catherine ASHTON
         
            Membru tal-Kummissjoni
         
      
   
   
      (1)  ĠU L 349, 31.12.1994, p. 71.
   
      (2)  ĠU C 261, 23.10.2004, p. 3.